Den 51-årige mand, der fredag sidder på anklagebænken i Retten i Hjørring, nægter sig skyldig i at have forsøgt at voldtage sine døtre, ligesom han nægter sig skyldig i en række andre seksuelle overgreb mod sine døtre og tidligere samlever. Han er tiltalt for at have begået overgreb mod fire døtre, bestående af blandt andet voldtægt, blufærdighedskrænkelse og anden seksuel omgang end samleje. Ifølge anklageskriftet blev en datter i perioden 1992 til 2008 på flere adresser i landet udsat for seksuelle overgreb. Blandt andet tildelte han hende slag med en grydeske, var dominerende, forsøgte at voldtage hende og krænke hendes blufærdighed ved at beføle og kysse hende. Anklagen mod ham i en anden sag lyder, at han mod en anden datter skulle have forsøgt at voldtage hende og anden blufærdighedskrænkelser. En tredje datter har ligeledes ifølge anklageskriftet været udsat for blufærdighedskrænkelse, mens faren over for en fjerde datter ligeledes skulle have opført sig seksuelt krænkende. Udover at være anklaget for at have misbrugt fire døtre, er han anklaget for på flere adresser i Nordjylland at have udøvet vold mod sin samlever ved at slå og sparke hende, herunder i forbindelse med en graviditet. Til det anklagepunkt nægter den 51-årige sig også skyldig. Anklagemyndigheden nedlægger blandt andet påstand om erstatning i sagen, som netop er begyndt i Retten i Hjørring.

Referat:
Manden er tiltalt for igennem 28 år at have forulempet sine døtre og samlever. Sagen er for retten fredag.